Barnaverndarøkið varð tann 1. januar 2006 lagt út til kommunurnar at umsita. Hetta varð gjørt við nýggju barnaverndarlógini, sum løgtingið samtykti árið fyri. Lógin áleggur kommununum at samstarva um barnaverndina. Hvørt barnaverndarøki skal fevna um í minsta lagi 1.500 fólk. Hvørt øki hevur eina barnaverndarnevnd, og í tilknýti til nevndirnar skal vera ein faklig umsiting, ið fyrireikar og málsviðger øll barnaverndarmál. Hesar eindirnar við barnaverndarnevndum og felags umsiting verða nevndar barnaverndartænastur. Limirnar í nevndini fyri barnaverndartænastuna í Havn finnur tú HER. Tórshavnar Býráð velur nevndina, sum situr í fýra ár. Tínar skyldur Hevur tú illgruna um, at eitt barn er fyri misrøkt, hevur tú skyldu til at boða barnaverndartænastuni frá. Lógin um barnavernd sigur, at øll hava fráboðanarskyldu, men skilur millum vanliga borgaran og tey, sum í starvi sínum hava við børn at gera. Sum vanligur borgari kanst tú vera ónavngivin, tá tú boðar frá. Men arbeiðir tú við børnum og gjøgnum títt arbeiði fært kunnleika um barnamisrøkt, hevur tú skyldu at upplýsa títt navn í fráboðanini til barnaverndina. Barnaverndartænastan skal sum skjótast og í seinasta lagi innan eina viku viðgera innkomnar fráboðanir og meta um, um kanningar skulu setast í verk.